
Text rozhodnutia
Súd: Krajský súd Trnava Spisová značka: 24Sd/178/2010 Identifikačné číslo súdneho spisu: 2010200561 Dátum vydania rozhodnutia: 24. 01. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2010200561.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudkyňou JUDr. Katarínou Benczovou v právnej veci navrhovateľa: Z. C., nar. XX.XX. XXXX, bytom G., S. R. XXX/X, proti odporkyni: Sociálna poisťovňa - ústredie, ul. 29. augusta č. 8, Bratislava, o návrhu na preskúmanie rozhodnutia odporkyne t a k t o r o z h o d o l : Súd konanie o návrhu na preskúmanie rozhodnutia odporkyne č. XXX XXX XXXX X zo dňa 23. júna 2010 z a s t a v u j e . Súd napadnuté rozhodnutie odporkyne č. XXX XXX XXXX zo dňa 27. júla 2011 p o t v r d z u j e . Navrhovateľovi súd nárok na náhradu trov konanie nepriznáva. o d ô v o d n e n i e : Napadnutým rozhodnutím zo dňa 23.06. 2010 odporkyňa zamietla žiadosť navrhovateľa o invalidný dôchodok zo dňa 25.05. 2010 s odôvodnením, že nespĺňa podmienky pre uznanie za invalidného v zmysle § 71 ods. 1 zák. č. 461/2003 Z.z., nakoľko podľa posúdenia zdravotného stavu na účely invalidity zo dňa 03.06. 2010, ktoré je prílohou rozhodnutia je jeho miera poklesu schopnosti vykonávať zárobkovú činnosť v porovnaní so zdravou osobou (ďalej len MPSVZČ) menej ako 40%. Odvolaním došlým odporkyni dňa 09.07. 2010 sa navrhovateľ domáhal preskúmania rozhodnutia vzhľadom na to, že nebol adekvátne posúdený jeho zdravotný stav. Súdu bola vec predložená s posudkom zo dňa 27.10. 2010, podľa ktorého sa jedná o 37 - ročného krupiera, ktorý pracuje prevažne v noci. Viac rokov sa lieči na vysoký krvný tlak, ktorý nie je t.č. na liečbe dobre kompenzovaný. Na očnom pozadí sú hypertonické zmeny I. stupňa. V septembri 2007 utrpel pri autonehode zlomeninu stavca L1, ktorá bola riešená operačne transpedikulárnou stabilizáciou cez Th 12-L2. Od 03/2008 je sledovaný a liečený pre cukrovku typ II., ktorá je kompenzovaná diétou a tabletkami. Diabetickú diétu zrejme nedodržuje, o čom svedčí aj rastúca hmotnosť (130 kg). V súčasnosti je vo vyšetrovaní pre zdržiavanie vody v tele, má absolvovať nefrologické vyšetrenie a kardiologické vyšetrenie, ktoré doloží na konaní Krajského súdu v Trnave. Pre rozhodujúce zdravotné postihnutie - Choroby obehovej sústavy kap. IX odd. A pol. 10b) je MPSVZČ 25% a pre iné zdravotné postihnutia (endokrinné choroby, poruchy výživy a premeny látok kap. IV pol.1) je zvýšenie percentuálnej miery o 10%. Celková miera poklesu schopnosti vykonávať zárobkovú činnosť je 35%. Odporkyňa vo svojom vyjadrení k odvolaniu zo dňa 05.01. 2011 žiadala napadnuté rozhodnutie ako vecne správne a dostatočne odôvodnené potvrdiť. Na základe doloženia nových lekárskych správ súd požiadal odporkyňu o znovuprehodnotenie zdravotného stavu. Podľa posudku obsiahnutého v lekárskej správe zo dňa 14.04. 2010 zohľadňujúcu predchádzajúcu hospitalizáciu od 03.11. - 05.11. 2010 bola posudzovaná v prepúšťacej správe uvedená arteriálna hypertenzia III. (WHO) tak, že nie sú prítomné ťažké orgánové zmeny a to zlyhanie ľavej komory srdca, mozgové krvácanie a zmeny na očnom pozadí, takže nemôže ísť o hypertenziu III. stupňa. Veľkoobehová kardiálna dekompenzácia bola liečbou zvládnutá za 2 dni hospitalizácie. Nebol vyšetrený záťažovým ergometrickým testom a nebolo určené funkčné štádium postihnutia srdca NYHA. Cukrovka je typu II. na perorálnych antidiabetikách kompenzovaná. Stukovatenie pečene je pri ťažkej exogénnej obezite. Celkový zdravotný stav navrhovateľa je zhoršovaný ťažkou exogénnou obezitou. Krátkodobé zhoršenie zdravotného stavu navrhovateľa nepodmieňuje percentuálnu zmenu miery poklesu schopnosti vykonávať zárobkovú činnosť. Podľa ultrazvukového vyšetrenia srdca je normálna funkcia srdca, dutiny srdca nie sú zväčšené a EF ĽK je 60% - v norme. Pre rozhodujúce zdravotné postihnutie - ťažká nadváha je MPSVZČ 35% a pre iné zdravotné postihnutia je zvýšenie percentuálnej miery o 10%. Celková miera poklesu schopnosti vykonávať zárobkovú činnosť je 45%. Rozhodnutím zo dňa 04.05. 2011 bolo vyhovené opravnému prostriedku a vzhľadom na nový lekársky posudok, ktorým bola stanovená MPSVZČ na 45% bolo zrušené napadnuté rozhodnutie z 23.06. 2010. Odôvodnenie zároveň odkázalo na rozhodnutie o priznaní dôchodku v preddavkovej sume 70 eur mesačne. Rozhodnutím zo dňa 27.07. 2011 bol navrhovateľovi od 03.11. 2010 priznaný invalidný dôchodok v sume 106,30 eur mesačne s poukazom na posúdenie zdravotného stavu uvedené v lekárskej správe zo dňa 14.04. 2011, v zmysle ktorého bola MPSVZČ 45%. Odporkyňa vo svojom vyjadrení zo dňa 17.08. 2011 vzhľadom na vydanie rozhodnutia zo dňa 27.07. 2011, ktorým bolo rozhodnuté o priznaní invalidného dôchodku na základe vyššej MPSVZČ žiadala toto ako vecne správne potvrdiť. Nakoľko navrhovateľ trval na podanom opravnom prostriedku bolo na prejednanie veci nariadené pojednávanie, na ktorom navrhovateľ uviedol, že trvá tak na odvolaní proti rozhodnutiu zo dňa 23.06. 2010, nakoľko mu nebolo uznané zdravotné postihnutie, ktoré mu bolo uznané neskôr, a tak isto žiada preskúmanie rozhodnutia zo dňa 27.07. 2011, ktoré považuje za nezákonné, lebo dôchodok mu bol priznaný od neskoršej doby, ako si ho pôvodne uplatňoval, a jednak mu bolo nesprávne uznané za rozhodujúce zdravotné postihnutie arteriálna hypertenzia III., ktorá bola jednoznačne preukázaná počas hospitalizácie a pri uznaní, ktorej by mal vyššiu MPSVZČ. Zástupkyňa odporkyne žiadala zo dňa 27.07. 2011 ako vecne správne potvrdiť, nakoľko obsahuje odôvodnenie, prečo nie je možné za rozhodujúce zdravotné postihnutie uznať arteriálnu hypertenziu III.. Dokonca, ak by mu mala byť uznaná za rozhodujúce zdravotné postihnutie iba arteriálna hypertenzia II., na ktorú spĺňa podmienky, bolo by to preňho nevýhodnejšie, nakoľko za túto diagnózu je možné priznať iba 15-25%, pričom on dostal za rozhodujúce zdravotné postihnutie 35%, a ešte aj zvýšenie o 10% pre hypertenziu. Krajský súd preskúmal napadnuté rozhodnutia, ako aj konanie predchádzajúce ich vydaniu postupom v zmysle tretej hlavy piatej časti O.s.p. a dospel k záveru, že ku dňu rozhodovania odvolanie nie je dôvodné. Z obsahu predloženého administratívneho spisu bolo preukázané, že na základe žiadosti navrhovateľa o priznanie invalidného dôchodku zo dňa 25.05. 2010 bol posudzovaný jeho zdravotný stav na účely invalidity dňa 03.06. 2010, pričom podľa odborného posudku o invalidite sa jednalo o 37-ročného muža s učňovským vzdelaním, naposledy pracoval ako krupier. Je v liečbe internistu a diabetológa pre vyššie hodnoty krvného tlaku a cukrovku, z organových komplikácií vysokého krvného tlaku má zdokumentované len zmeny na očnom pozadí ľahkého stupňa, ostatné zmeny nie sú zdokumentované. Necelé dva roky je v liečbe diabetológa pre cukrovku, t.č. bez potvrdených organových komplikácií. Za rozhodujúce zdravotné postihnutie boli určené choroby obehovej sústavy, kapitola IX., srdcové choroby, položka 10.b s MPSVZČ 25%, za iné zdravotné postihnutie endokrinné choroby, poruchy výživy a premeny látok kap. IV., položka 1, bolo priznané navýšenie o 10%. Podľa výroku posudku navrhovateľ nie je invalidný podľa § 71 ods. 1 zák. č. 461/2003 Z.z.. Na základe tohto posúdenia bolo vydané rozhodnutie zo dňa 23.06. 2010. Podľa § 244 O.s.p. (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 250l ods. 1 O.s.p. Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250m ods. 1 O.s.p. Konanie sa začína na návrh, ktorým je opravný prostriedok proti rozhodnutiu správneho orgánu. Podľa § 250o O.s.p. Ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Podľa § 70 ods. 1 zák. č. 461/2003 Z.z. o sociálnom poistení Poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 zák. č. 461/2003 Z.z. o sociálnom poistení (1) Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. (2) Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. (3) Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 2) (4) Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. (5) Miera poklesu schopnosti vykonávať zárobkovú činnosť je uvedená v prílohe č. 4. (6) Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. (7) Jednotlivé percentuálne miery poklesu schopnosti vykonávať zárobkovú činnosť sa nesčítavajú. (8) Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 112 ods. 1 zák.č. 461/2003 Z.z. o sociálnom poistení Dávka sa prizná alebo sa zvýši odo dňa, od ktorého dávka alebo jej zvýšenie patrí, najviac tri roky spätne odo dňa zistenia, že sa dávka priznala alebo sa vyplácala v nižšej sume, ako patrí, alebo najviac tri roky spätne od uplatnenia nároku na dávku alebo nároku na jej zvýšenie, ak sa dodatočne zistí, že sa dávka a) priznala v nižšej sume, ako patrí, b) vypláca v nižšej sume, ako patrí, c) odoprela neprávom alebo d) priznala od neskoršieho dátumu, než od ktorého patrí. Podľa § 209 ods. 4 zák.č. 461/2003 Z.z. o sociálnom poistení V odôvodnení rozhodnutia organizačná zložka Sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na ktorých základe rozhodovala. Navrhovateľovi pôvodným rozhodnutím zo dňa 23.06. 2010 nebol priznaný invalidný dôchodok s poukazom na nesplnenie podmienok pre uznanie za invalidného v zmysle § 71 ods. 1 zák. č. 461/2003 Z.z., pretože ku dňu posúdenia, t.j. 03.06. 2010 bolo za rozhodujúce zdravotné postihnutie uznané hypertenzná choroba srdca uvedené v lekárskej správe stupňom III. WHO, posudkovým lekárom posúdená ako hypertenzia II. - ľahké orgánové zmeny s MPSVZČ na hornej hranici, t.j. 25% a za ďalšie postihnutie diabetes mellitus nezávislý od inzulínu bolo priznané navýšenie o 10%. Vzhľadom na závery posúdenia zo dňa 14.04. 2011, ktorým bola stanovená súhrnná MPSVZČ na 45%, t.j. 35% za endokrinné choroby (diabetes) a navýšenie o 10% pre arteriálnu hypertenziu došlo k zmene záveru o nevzniknutí invalidity, bol skonštatovaný vznik invalidity od 03.11. 2010 (hospitalizácia v dňoch 03.11-05.11. 2010), bolo zrušené rozhodnutie o nepriznaní invalidného dôchodku a bol priznaný invalidný dôchodok od 03.11. 2010 pre zdravotné postihnutie, pričom za rozhodujúce bolo určené endokrinné choroby, poruchy výživy a premeny látok kapitola IV., položka 4, písm. a) a bolo priznané navýšenie o 10% za iné zdravotné postihnutie, arteriálna hypertenzia II. a cukrovka typ II. Vzhľadom na zrušenie pôvodne vydaného rozhodnutia zo dňa 23.06. 2010 rozhodnutím zo dňa 04.05. 2011 súd konanie o preskúmaní tohto rozhodnutia postupom v zmysle § 250o O.s.p. zastavil, nakoľko toto zrušenie napadnutého rozhodnutia v konečnom dôsledku neviedlo k žiadnej ujme na právach navrhovateľa. Konanie začaté na základe jeho žiadosti zo dňa 25.05. 2010 ďalej prebiehalo. Predmetom súdneho prieskumu zostalo rozhodnutie zo dňa 27.07. 2011 vydané na základe posudzovania dňa 14.04. 2011, kde posudkoví lekári prehodnocovali zdravotný stav navrhovateľa v nadväznosti na jeho žiadosť podanú dňa 25.05. 2010, pričom dospeli k záveru, že k vzniku invalidity došlo až dňom 03.11. 2010, kedy bol navrhovateľ hospitalizovaný pre nevyrovnané hodnoty TK a opuchový stav. V závere prepúšťacej správy z predmetnej hospitalizácie bola uvedená arteriálna hypertenzia III. WHO - nevyrovnané hodnoty TK, DM II. typu na PAD s nefropatiou. Navrhovateľ trval na tom, že za rozhodujúce zdravotné postihnutie by mala byť uznaná arteriálna hypertenzia III. uvedená a v lekárskych nálezoch, bez ohľadu na to, že posudkový lekár Sociálnej poisťovne - ústredia v posudku zo dňa 14.04. 2011 odôvodnil, prečo nepovažuje za preukázanú hypertenziu III. (v zmysle kap. IX., oddiel A, položka 10,c) - nie sú preukázané ťažké orgánové zmeny (zlyhanie ľavej komory srdca, mozgové krvácanie, hypertenzná encefalopatia, retinopatia II.). Súd nespochybňuje právo navrhovateľa, opierať sa o akékoľvek závery uvedené ošetrujúcimi lekármi, na druhej strane treba zdôrazniť, že pri posudzovaní zdravotného stavu na účely invalidity sú len atestovaní posudkoví lekári kompetentní na prijatie záveru o tom, do akej kategórie má byť zdokumentované zdravotné postihnutie zaradené. Z toho dôvodu súd nepovažuje za relevantne spochybnený záver o správnosti určenia MPSVZČ a dátumu vzniku invalidity pri posúdení dňa 14.04. 2011, ani pri určení za rozhodujúce (a posudkovo najvýhodnejšie) postihnutie endokrinné choroby. Odporkyňa pri svojom rozhodovaní postupovala v súlade s § 112 ods. 1 zák.č. 461/2003 Z.z.. Vzhľadom na vyššie uvedené súd rozhodnutie zo dňa 27.07. 2011 (ktorého prílohou bola lekárska správa zo dňa 14.04. 2011 obsahujúca posúdenie zdravotného stavu na účely invalidity) ako vecne správne potvrdil. O trovách konania súd postupom v zmysle § 250l v spojení s ust. § 250k O.s.p. rozhodol tak, že procesne neúspešnému navrhovateľovi nárok na náhradu trov konania nepriznal. Poučenie: Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2010200561.1 (dáta aktuálne k 14. 11. 2026). Záväzné je znenie zverejnené súdom.




